b'\n_START_ARTICLE_\nJuhlaraha\n_START_PARAGRAPH_\nJuhlaraha on p\xc3\xa4\xc3\xa4s\xc3\xa4\xc3\xa4nt\xc3\xb6isesti ker\xc3\xa4ilyyn tarkoitettu erikoisraha, joka yleens\xc3\xa4 ly\xc3\xb6d\xc3\xa4\xc3\xa4n jonkin juhlan, tapahtuman, vuosip\xc3\xa4iv\xc3\xa4n tai merkkihenkil\xc3\xb6n kunniaksi. Juhlarahojen materiaalina on usein kulta tai hopea ja ne ly\xc3\xb6d\xc3\xa4\xc3\xa4n paremmalla laadulla kuin normaalit k\xc3\xa4ytt\xc3\xb6rahat. Lis\xc3\xa4ksi niiden ly\xc3\xb6ntim\xc3\xa4\xc3\xa4r\xc3\xa4t ovat k\xc3\xa4ytt\xc3\xb6rahoja pienempi\xc3\xa4, mink\xc3\xa4 takia niiden arvokin on yleens\xc3\xa4 nimellisarvoa korkeampi.\n_START_SECTION_\nHistoria\n_START_PARAGRAPH_\nJo antiikin aikana painettiin muistokolikoita, joiden aiheena oli jokin merkkitapahtuma tai hallitsijan merkkiteko. Antiikin Roomassa juhlarahoja k\xc3\xa4ytettiin my\xc3\xb6s maksuliikenteess\xc3\xa4. Keskiajalta juhlarahoja ei tunneta kuin muutamia, mutta renessanssin aikana antiikin rahataiteen tultua kiinnostuksen kohteeksi alettiin juhlarahojakin j\xc3\xa4lleen valmistaa. 1500\xe2\x80\x931800-luvuilla juhlarahat painettiin yleens\xc3\xa4 kullasta ja hopeasta, eik\xc3\xa4 niit\xc3\xa4 laskettu maksuliikenteeseen. Niiden aiheina oli yleisimmin hallitsijaperheiden j\xc3\xa4senten h\xc3\xa4\xc3\xa4t tai hautajaiset._NEWLINE_1800-luvulla alettiin painaa rahoja kansallisesti ja valtiollisesti merkitt\xc3\xa4vien tapahtumien kunniaksi, joskin viel\xc3\xa4 hyvin satunnaisesti. Mm. Yhdysvalloissa, Saksassa ja It\xc3\xa4vallassa alettiin ly\xc3\xb6d\xc3\xa4 juhlarahoja vuosittain 1920\xe2\x80\x931930-luvuilla. Suomessa ensimm\xc3\xa4inen juhlaraha painettiin vuonna 1951, aiheena vuoden 1952 kes\xc3\xa4olympialaiset. Nykyisin juhlarahoja painetaan vuosittain useissa eri maissa. Rahapajat valmistavat niit\xc3\xa4 ker\xc3\xa4ilykohteiksi ja pit\xc3\xa4v\xc3\xa4t siten yll\xc3\xa4 kannattavuuttaan.\n_START_SECTION_\nPainolaadut ja materiaalit\n_START_PARAGRAPH_\nJuhlarahat jaotellaan p\xc3\xa4\xc3\xa4asiassa BU- ja proof-laatuihin. BU (brilliant uncirculated) on yleisempi laatu ja se tarkoittaa ly\xc3\xb6ntikiiltoista rahaa, jossa ei ole k\xc3\xa4sittelyn j\xc3\xa4lki\xc3\xa4. Juhlarahoja painetaan monesti my\xc3\xb6s peilikiiltoisina ns. proof-tekniikalla. T\xc3\xa4llaisissa rahoissa jokin osa on t\xc3\xa4ysin peilikirkas ja siit\xc3\xa4 nousee mattapintaisia kuvioita. My\xc3\xb6s joistain k\xc3\xa4ytt\xc3\xb6rahoista on tehty proof-painoksia._NEWLINE_Suurin osa juhlarahoista on valmistettu kullasta tai hopeasta, mutta my\xc3\xb6s platinaa on k\xc3\xa4ytetty. Nykyisin joissain rahoissa ja mitaleissa on my\xc3\xb6s v\xc3\xa4ripainatuksia.'